Balistik (filem)

Plot

Saga (Rosyam Nor) merupakan seorang pembunuh upahan. Saga juga merupakan suami kepada Salina (Rita Rudaini). Mereka dikurniakan seorang anak lelaki, Rykarl (Rykarl Iskandar).Kegiatan aktif Saga dalam dunia kongsi gelap membuatkan kehidupannya berisiko tinggi dan sentiasa terdedah kepada bahaya. Gaya hidupnya memaksa Saga untuk mengambil keputusan berpisah dengan Salina. Namun, anaknya di bawa bersama.
Enam tahun kemudian, Saga sudah pun membina hidupnya dengan aktif dalam dunia gangsterism bersama temannya, Jack (Jack Lim). Rykarl dibesarkan oleh Saga tanpa kasih sayang seorang ibu. Anak kesayangannya yang sudah pun bersekolah tadika itu sangat rapat dengan gurunya, Zira. Keakraban ini akhirnya mewujudkan rasa sayang Zira kepada Saga, ayah Rykarl.
Setelah sekian lama, Salina kembali muncul dalam hidup Rykarl dan Saga. Namun, pada ketika itu, Salina sudah pun berkahwin dengan Nizam (Ady Putra) yang merupakan rakan baik Saga di rumah anak yatim sewaktu kecil. Saga dan Nizam tersepit dalam dua situasi, Nizam yang berdiri di landasan undang-undang dan Saga yang terpaksa menurut arahan ketuanya untuk membunuh rakan baiknya, Nizam.
Di akhir cerita telah didedahkan bahawa Saga bukannya seorang penjenayah. Sebaliknya dia adalah seorang pegawai kanan polis berpangkat Superintenden yang menyamar sebagai pembunuh upahan untuk menghapuskan kegiatan kongsi gelap. Hal ini terdapat dalam fail rekod peribadi Saga yang mengejutkan Nizam.

Penerbitan

Skrip filem ini telah ditulis oleh Rosyam Nor pada tahun 2009. Majlis pelancaran filem ini telah dilakukan di Holiday Villa, Subang pada 15 Julai 2012. Pada mulanya tajuk filem ini ialah 'Balistik 045' sebelum nombor '045' itu digugurkan. Asalnya, RM 3 juta telah diperuntukkan untuk filem ini tetapi telah berjaya dikurangkan oleh pihak produksi. Sebanyak 1 ribu peluru telah digunakan sepanjang produksi filem ini (bersamaan dengan RM 450 ribu) dengan 5 buah kereta telah diletupkan.Filem ini menjalani penggambaran selama 35 hari termasuk ketika Ramadan di sekitar Kuala Lumpur dan Klang. Filem ini turut menggunakan khidmat pakar aksi lasak profesional dari Hong Kong. Filem ini merupakan filem pertama Rita Rudaini dalam tempoh lima tahun selepas filem terakhirnya iaitu Cinta pada tahun 2006. Ady Putra telah dipantau oleh beberapa orang anggota polis dari Bukit Aman untuk memastikan wataknya sebagai Nizam, seorang pegawai polis dilakonkan dengan betul.

Tayangan

Tayangan perdana filem ini telah diadakan di Cathay Cineplex, eCurve, Mutiara Damansara pada 16 Disember 2013. Video 'The Making Of' telah ditayangkan di TV3 pada 4 Januari 2014. Filem ini telah ditayangkan di 91 pawagam di Malaysia, Singapura dan Brunei.

Kutipan

Filem ini berjaya mengumpul kutipan sebanyak RM 1.8 Juta selepas enam hari tayangan. Selepas dua minggu tayangan, filem ini berjaya mengumpul kutipan sebanyak RM 2.3 Juta.

Ulasan

Rata-rata ulasan mengenai filem ini ialah negatif. Casey Lee dari Cinema.com.my mengulas filem ini sebagai Transformers Malaysia. Portal hiburan Murai.com.my mengulas filem ini sebagai filem "hiburan biasa".

Runut bunyi

OST untuk filem ini ialah "Balistik Cinta" hasil nyanyian Fiq. Video lagu ini telah dimuatnaik di Youtube pada 27 November 2013.

Kesinambungan

Penerbit dan pelakon utama filem ini, Rosyam Nor mengakui bahawa sekuel filem ini Balistik 2 sedang dalam proses menyiapkan skrip. Filem ini bakal diarahkan oleh pengarah yang sama san barisan pelakon yang sama.